Diari Oficial de la Generalitat Valenciana


Sumari del DOGV 8234, del 14-02-2018 (2018/970)

RESOLUCIÓ de 9 de gener de 2018, de la Conselleria d'Hisenda i Model Econòmic, per la qual s'accepta la cessió, per mitjà de mutació demanial, de la propietat de la parcel·la de 1.989,74 m² en el carrer Jerónimo Monsoriu, 19 de València realitzada per l'ajuntament del dit municipi per a regularitzar la situació patrimonial del Centre Social El Grau de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8234

Data del DOGV
:   14-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/970


Data del document
:   09-01-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 9 de gener de 2018, de la Conselleria d'Hisenda i Model Econòmic, per la qual s'accepta la cessió, per mitjà de mutació demanial, de la propietat de la parcel·la de 1.989,74 m² en el carrer Jerónimo Monsoriu, 19 de València realitzada per l'ajuntament del dit municipi per a regularitzar la situació patrimonial del Centre Social El Grau de València. [2018/970]  
En l'Inventari General de Béns i Drets de la Generalitat amb el codi 46/250/133/000, adscrit a la Conselleria d'Educació, Investigació, Cultura i Esport (d'ara en avant, CEICE) com un dret de superfície per un termini de 50 anys, constituït per mitjà d'escriptura pública atorgada el dia 27 de novembre de 1964 i transferit per l'Estat a la Generalitat per mitjà de Reial decret 3066/1983, de 13 d'octubre.  
L'esmentat immoble està ubicat en el carrer Jerónimo Monsoriu 19 de València i ocupa una superfície de parcel·la 2.000 m². La seua referència cadastral és 4172548VE1977W5394MI.  
El dret de superfície es va extingir el 26 de novembre de 2014, segons l'Ajuntament de València, i es va tramitar com a conseqüència l'expedient de pròrroga de l'esmentat dret o una altra figura jurídica que permetera mantenir l'immoble en el domini públic de la Generalitat segons la proposta efectuada per la CEICE de 4 de febrer de 2015.  
No obstant això, la CEICE indica que atenent a l'esmentada escriptura pública, el dret de superfície s'hauria extingit el passat 26 de novembre de 2014 si el titular del sòl, l'Ajuntament de València, haguera abonat a la Generalitat el valor de l'edifici construït a la data d'extinció del citat dret.  
No havent-se complit la condició establida en l'escriptura, la CEICE considera que la Generalitat continua tenint el dret real de superfície qüestió pacífica d'acord amb la situació registral de la finca, raó per la qual no es considera pertinent sol·licitar la mutació demanial d'allò que s'ha edificat, perquè, una vegada acordada la mutació del solar, la Generalitat consolidarà els drets de propietat de la parcel·la (sòl) i de l'edifi (vol).  
Segons la CEICE, no planteja dubte que la Generalitat siga la propietària de l'edifici construït, ja que en el Registre de la Propietat de València 18, consta el ple domini de la Generalitat respecte a la finca registral núm. 2/9808 -açò és la finca en què inicialment es va construir un col·legi menor-.  
Encara que temporalment el dret de superfície hauria excedit el termini inicial de 50 anys, la Generalitat continua sent titular del dret de superfície, ja que té el ple domini de la finca segons el Registre de la Propietat, la qual cosa unida a l'absència d'abonament d'indemnització econòmica que havia de dur a terme la corporació local per a adquirir la propietat de l'edifici, comporta que la Generalitat continua sent la propietària del vol (edifici) construït sobre el solar del carrer Jerónimo Monsoriu 19 de València.  
A fi de regularitzar la situació patrimonial de l'immoble, l'Ajuntament de València mitjançant un acord de la Junta de Govern Local de 22 de setembre de 2017 va aprovar la cessió gratuïta de la propietat per mitjà de mutació demanial externa de la parcel·la de 1.989,74 m² sítia en el carrer Jerónimo Monsoriu, 19 de València, amb referència cadastral 3421411AC8784J1845TC, sobre el qual l'Ajuntament de València té un títol de domini sobre el sòl, però no sobre el vol, espai en què la Generalitat ha rehabilitat integralment l'edifici de la seua propietat denominat Centre Social El Grau.  
Per mitjà d'un escrit de 2 d'octubre de 2017 la sotssecretària de la Conselleria d'Educació, Investigació, Cultura i Esport ha proposat l'acceptació de la cessió de la propietat de l'immoble per mitjà de mutació demanial externa.  
La cessió s'efectuà segons el que disposa l'article 37 de la Llei 14/2003, de patrimoni de la Generalitat i la disposició addicional onze de l'esmentada llei que regula la mutació demanial.  
Segons el dit article 37 «Les administracions territorials de la Comunitat podran afectar béns i drets demanials a un ús o servei públic competència de la Generalitat i transmetre-li la titularitat d'aquests quan resulten necessaris per al compliment dels seus fins. L'administració adquirent mantindrà la titularitat del bé mentre continue afectat l'ús o servei públic que motiva la mutació i, per tant, conserva el seu caràcter demanial. Si el bé o dret no fóra destinat a l'ús o servei públic o deixa de destinar-se posteriorment, revertirà a l'administració transmetent, i s'integrarà en el seu patrimoni amb totes les seues pertinences i accessions».  
L'article 44 de la Llei 14/2003, de 10 d'abril, de patrimoni de la Generalitat estableix al punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de serveis públics competència de la Generalitat, i en el punt 2 estableix que la competència per a l'acceptació correspon al titular de la conselleria competent en matèria de patrimoni.  
L'article 27.2.c de la Llei de patrimoni estableix que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servei públic. En conseqüència, una vegada perfeccionada la cessió i acceptació, l'immoble queda automàticament afecte al servei públic educatiu i adscrit a la Conselleria d'Educació, Investigació, Cultura i Esport, a qui correspon la seua administració, defensa i conservació.  
En conseqüència, i basant-se en els esmentats articles de la Llei 14/2003, de 10 d'abril, de patrimoni de la Generalitat, i fent ús de les atribucions conferides per la legislació vigent, resolc:  
  
Primer  
Acceptar la cessió gratuïta de la propietat, per mitjà de mutació demanial, realitzada per l'Ajuntament de València de la parcel·la de 1.989,74 m² de superfície, sítia en el carrer Jerónimo Monsoriu, 19 sobre la qual es troba construït el Centre Social El Grau, que confronta: nord, carrer Víctor Moya; sud, carrer Jerónimo Monsoriu; est, Centre Escolar Jaume I i oest, carrer Indústria.  
Consta inscrita en el Registre de la Propietat de València 18, amb una superfície de 2.000 m², al tom 1008, llibre 94, foli 78, finca 2/9808, inscripció 5a.  
Referència cadastral: 6900216QO4827W3947YZ.  
La parcel·la s'accepta lliure de càrregues i gravàmens i al corrent de qualsevol despesa.  
  
Segon  
La cessió gratuïta realitzada per l'Ajuntament de València s'efectua amb la condició de destinar l'immoble al servei públic educatiu competència de la Generalitat.  
  
Tercer  
L'immoble acceptat haurà d'incorporar-se a l'Inventari General de Béns i Drets de la Generalitat en concepte de bé de domini públic afecte al servei públic educatiu i adscrit a la Conselleria d'Educació, Investigació, Cultura i Esport a qui correspon les competències demanials sobre aquest, inclosa la seua administració, defensa i conservació, i inscriure's a nom de la Generalitat en el Registre de la Propietat i en el Cadastre.  
  
  
Quart  
Notificar la present resolució a l'ajuntament cedent i publicar-la en el Diari Oficial de la Generalitat Valenciana, en compliment del que disposa l'article 44 de la Llei 14/2003, de 10 d'abril, de patrimoni de la Generalitat.  
  
Contra el present acte, que és definitiu en via administrativa, es podrà interposar recurs contenciós administratiu en el termini de dos mesos comptats a partir de l'endemà de la seua notificació, davant del jutjat contenciós administratiu de conformitat amb allò que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà interposar recurs potestatiu de reposició, en el termini d'un mes comptat a partir de l'endemà de la seua notificació, davant de l'òrgan que va dictar l'acte de conformitat amb el que preveu l'article 123 de la Llei 39/2015, d'1 d'octubre, del procediment administratiu comú de les administracions públiques, sense perjudici que es puga exercitar qualsevol altre que s'estime procedent.  
  
València, 9 de gener de 2018.- El conseller d'Hisenda i Model Econòmic: Vicent Soler i Marco.